TARTU DESCARTES’I KOOLI HOOLEKOGU

**KOOSOLEKU PROTOKOLL**

Anne 65, Tartu

28.11.2023

Koosolek toimus koolimajas aadressil Anne 65, Tartu.

Koosolekut juhatas: Kristjan Karis

Protokollis: Terje Lelov

Osalesid: Kristjan Karis, Eleri Vall, Ksenia Mets, Terje Lelov, Ardi Kärberg, Teivi Miil, Gerda Pihle

Puudusid: Aleksandr Udatšnõi, Heiki Tomann, , Loone Ots, Meelis Sõukand, Arkadi Kirss, Monika Buzin, Stella Peterson, Eva-Maria Riso

Kutsutud: direktor Jaan Reinson, õppejuht Kaidi Menšikova.

**PÄEVAKORD:**

1. Töö käivitamine (sh esimehe, aseesimehe ja protokollija valimine).
2. Arvamuse avaldamine kooli 2024. a. eelarve eelnõu kohta.
3. Arvamuse avaldamine kooli kodukorra muutmise kohta.
4. Kohal algatatud küsimused.
5. Hoolekogu töökava arutelu ja kinnitamine
6. Töö käivitamine. Tehti ettepanek valida hoolekogu esimeheks Kristjan Karis ning aseesimeheks Gerda Pihle ning protokollijateks Terje Lelov ja Ardi Kärberg.

**Otsus: Kinnitada hoolekogu esimeheks Kristjan Karis, aseesimeheks Gerda Pihle, protokollijateks Terje Lelov ja Ardi Kärberg.**

1. Direktor Jaan Reinson tutvustas kooli 2024. a. eelarve eelnõu. TDK 2024. a. eelarve eelnõus on rahalised vahendid kajastatud ainult selles osas, mis tuleb otse Tartu linna eelarvest. Riigi eelarve kaudu laekuvatest vahenditest on kajastatud tugispetsialistide töötasud. Tartu linna 2024.a. eelarve eelnõus on TDK eelarve mahuks hetkel **482 993** eurot, sh tugispetsialistide personalikulud **105 745** eurot. Kooli haldamisega on alates 2022. a algusest tegelenud haldusfirma. Selle tõttu ei kajastu kooli eelarves enam majandamiskulud (sh kommunaalteenused, korrashoid). Arutelu käigus selgitas direktor, et kõige kriitilisem on olukord õpikute ja töövihikute hankimisega. Riigi eelarvest eraldatud vahenditest ei piisa. Juba 2023. a on ülekulu rohkem kui 5000 eurot, mis on tulnud katta eelarve muudest vahenditest. Järgmisel aastal saab puudujääk ilmselt olema veelgi suurem, sest riigi toetus ei suurene. Seetõttu eelarve eelnõus kavandatud täiendavalt õppevahenditele üle 6000 euro. Direktori sõnul on kohati avariilises seisus ka koolihoone fassaad. Eriti kehvas seisus on A-korpuse välisseinad ja katuseäär. On esinenud juhtumeid, kus seintelt on pudenenud paneeli- ja krohvitükke. Olukorrast on teavitatud linnavalitsust ning koos tuleb leida lahendus.

**Otsus: Kiita heaks Descartes’i kooli 2024. a eelarve eelnõu ning leppida kokku kohtumine linna esindajatega koolihoone füüsilise seisukorra parandamise eesmärkidel koos hoolekogu esindajaga.**

1. Arvamuse avaldamine kooli kodukorra muutmise kohta.

Kooli juhtkond teeb ettepaneku täpsustada mõningaid kodukorra punkte (2.15 ja 2.18).

*Märkus: alla joonitud tekst on lisatav tekst.*

* Täiendada punkti 2.15. järgmiselt: kannab koolis vahetusjalatseid ning korrektset, puhast ning sobilikku riietust, mis ei paljasta keha; ei kanna peakatet (sh kapuutsi); tähtpäevadel ja avalikel esinemistel riietub pidulikult;
* Täiendada punkti 2.18 järgmiselt:  kasutab õppetunnis telefoni, nutikella ja arvutit (sealhulgas süle-, pihu-, tahvelarvuti jms) ainult õpetaja loal, asetab nutiseadme tunni alguses kokkulepitud kohta, hoiab nutiseadmeid hääletul režiimil;

Toimus arutelu, mille käigus hoolekogu liikmed avaldasid arvamust, et täiendavate keeldude kehtestamisega tuleks olla ettevaatlik (punkt 2.15). See võib ahelreaktsioonina tekitada vajadust järjest uute keeldude kehtestamiseks. Ka tehti ettepanek, et seda küsimust tuleks arutada õpilasesinduses.

**Otsus: Nõustuda kodukorra punkti 2.18. uue sõnastusega. Punkti 2.15. muutmist ei toeta.**

1. Kohal algatatud küsimused.

Kodutööde mahu ja käsitöö, kodunduse ja tehnoloogia õpetamisega seotud probleemid, lähtuvalt lapsevanema pöördumisest.

Õppejuht Kaidi Menšikova selgitas koduste töödega seonduvat.

Koduste tööde puhul tuleb vaadelda mitmeid aspekte - kas kodune töö tähendab lõpetamata tunnitöö lõpetamist kodus või täiesti uue harjutava ülesande andmist. Lisaks pikaajalised mahukad tööd, mis eeldavad iseseisvat ajaplaneerimise oskust (näiteks raamatute lugemine).

Õpilase jaoks, kes saab planeeritud tunnitöö tunnis tehtud, tähendab lõpetatav kodune töö väiksemat koormust (sest ei ole vajadust antud ülesannet kodus teha), kuid aeglasema ning tuge vajava õpilase jaoks suuremat õpikoormust väljaspool tunde. Kuigi õpetajad diferentseerivad nii ülesannete mahtu kui raskusastet, on siiski oluline, et ka nõrgemad õpilased saaksid baasteadmised vajalikes valdkondades. Õpetajad püüavad arvestada õpilaste individuaalsete vajaduste ja eripäradega. Siiski on keeruline leida igaühele sobivat optimaalset lahendust. Oluline on kooli ja kodu koostöös õpetada õpilastele ajaplaneerimist, et kodutöid ei jäetaks viimasele päevale.

Koduste töödega seonduvat oleme õpetajatega korduvalt arutanud. Sealhulgas seda, kas ja kuidas saaksid õpetajad näha sisevõrgust teiste õpetajate poolt antud koduseid ülesandeid. Kavatseme sellega seonduvat arutada nii õpetajate kui ka sisevõrgu arendajaga.

**Käsitöö, kodunduse ja tehnoloogia õpetamisega** seonduv, mida käsitleti Eesti Ekspressi artiklis, 14.11.2023.

Direktor Jaan Reinson selgitas, et käsitöö ja kodunduse ning tehnoloogia õppes on klassid jaotatud rühmadesse soopõhiselt (poisid-tüdrukud). Sarnaselt toimub see ka kehalises kasvatuses. Selline korraldus pole seni tekitanud kaebusi ega rahulolematust. Aegajalt on tõstatud küsimus, et käsitöös jäetakse kodutööd, aga tehnoloogias mitte. Ka on nurisetud, et käsitöös tuleb materjalid muretseda õpilastel ise. Kodutööde osas on erinevused tingitud tööde iseloomust. Tehnoloogias (sh eriti puutöö) pole võimalik töid koju anda – transportimine keeruline, kodudes pole sobivaid tingimusi (lihvimine, värvimine jms). Igal õppeaastal toimub rühmade (tegevuste) vahetus. Tüdrukud saavad ühe kuu tegeleda puutööga ning poisid kodunduse, õmblemise ning muu käsitööga.

Tehnoloogias vajalikud materjalid hangib kool. Ka käsitöö tarbeks on koolis olemas nii lõnga kui ka kangaid ja nende kasutamise võimalust õpetajad ka pakuvad. Enamasti on õpilased sellisest võimalusest loobunud ning hankinud ise materjalid.

Käesoleva õppeaasta lõpuni õppekorralduses suuremaid muutusi plaanis ei ole. Järgmisest õppeaastast hakkab kehtima põhikooli uus riiklik õppekava. Oleme käsitöö-, kodunduse- ja tehnoloogia õpetajatega juba teinud ettevalmistavaid arutelusid nimetatud ainete õppe korraldamisega seonduvast. Põhjalikum arutelud hakkavad toimuma pärast aastavahetust. Uue õppekavaga seonduvatesse aruteludesse kaasatakse kindlasti ka hoolekogu.

Hoolekogu liikmed arutasid ja tegid ettepanekuid nii kodutööde kui ka käsitöö, kodunduse ja tehnoloogia õppe korraldamise kohta.

**Otsus: Kooli juhtkonnal koostada vastus lapsevanema pöördumisele. Jätkata mõlema teema arutelu hoolekogu järgmistel koosolekutel.**

1. Hoolekogu töökava arutelu. Seoses ajapuudusega otsustati töökava koostamine lükata edasi järgmisele koosolekule. Korraldada see koosolek elektrooniliselt.

**Otsus: Korraldada töökava koostamiseks e-koosolek jaanuaris 2024.**

*/allkirjastatud digitaalselt/ /allkirjastatud digitaalselt/*

Kristjan Karis Terje Lelov

Hoolekogu esimees Protokollija